## Rješenje Agencije za zaštitu tržišnog natjecanja klasa: UP/I 430-01/2013-02/004, urbroj: 580-09-2/80-2012-004 od 9. svibnja 2013.

### NN 103/2013 (9.8.2013.), Rješenje Agencije za zaštitu tržišnog natjecanja klasa: UP/I 430-01/2013-02/004, urbroj: 580-09-2/80-2012-004 od 9. svibnja 2013.

AGENCIJA ZA ZAŠTITU TRŽIŠNOG NATJECANJA

2336

Agencija za zaštitu tržišnog natjecanja na temelju članka 13. stavka 4. Zakona o državnim potporama (»Narodne novine« broj 140/05 i 49/11), u upravnom postupku davanja odobrenja na Zahtjev za izdavanje klauzule izuzeća za poslove izvozno kreditnog osiguranja i reosiguranja, podnesen od strane Hrvatske banke za obnovu i razvitak, sa sjedištem u Zagrebu, Strossmayerov trg 9, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac mag iur., zamjenik predsjednice Vijeća, te članovi Vijeća Milivoj Maršić, dipl.oec., Vesna Patrlj, dipl. iur. i dr. sc. Mirna Pavletić Župić sa 138. sjednice održane 9. svibnja 2013., donosi sljedeće

RJEŠENJE

I. Utvrđuje se da se poslovi kratkoročnog izvozno-kreditnog osiguranja od neutrživih rizika sadržani u zahtjevu Hrvatske banke za obnovu i razvitak od 30. siječnja 2013., broj: AK/BB-1100-026/2013, ne odnose na državnu potporu izvoznicima u smislu Zakona o državnim potporama.

II. Odobrava se primjena klauzule izuzeća na poslove kratkoročnog izvozno-kreditnog osiguranja i reosiguranja za rizike koji se privremeno smatraju neutrživima iz točke I. izreke ovog rješenja koje obavlja Hrvatska banka za obnovu i razvitak do 31. prosinca 2018.

III. Hrvatska banka za obnovu i razvitak u obvezi je objaviti na svojim internetskim stranicama uvjete koji se odnose na provedbu Zahtjeva za izdavanjem nove klauzule izuzeća za poslove izvozno-kreditnog osiguranja i reosiguranja za rizike koji se privremeno smatraju neutrživima.

IV. Ovo rješenje bit će objavljeno u »Narodnim novinama«.

Obrazloženje

1. ZAHTJEV ZA POKRETANJE POSTUPKA

Agencija za zaštitu tržišnog natjecanja (dalje: Agencija) zaprimila je 31. siječnja 2013. od Hrvatske banke za obnovu i razvitak (dalje: HBOR) Zahtjev za izdavanjem nove klauzule izuzeća za poslove izvozno-kreditnog osiguranja i reosiguranja za rizike koji se privremeno smatraju neutrživima. Navedeni zahtjev predstavlja novi program HBOR-a, koji je dostavljen Agenciji temeljem novog Priopćenja Europske komisije državama članicama o primjeni članka 107. i 108. Ugovora o funkcioniranju Europske unije na kratkoročna izvozno-kreditna osiguranja (Službeni list Europske unije C392/1 od 19. prosinca 2012., dalje: Priopćenje Komisije), a koje se primjenjuje od 1. siječnja 2013. do 31. prosinca 2018.

U prilogu predmetnog Zahtjeva dostavljeno je očitovanje sa statističkim podacima o osiguranju za razdoblje od 1. siječnja do 30. lipnja 2012. Hrvatske agencije za nadzor financijskih poslovanja (dalje: HANFA); dopis osiguravajućeg društva Hrvatsko kreditno osiguranje d.d. (dalje: HKO d.d.) od 14. siječnja 2013. i 16. siječnja 2013. koja se odnose na izvozno-kreditna osiguranja i uvjete reosiguranja, te dopise osiguravajućih društava Allianz Zagreb d.d. od 23. studenog 2012. i Croatia osiguranja d.d. od 19. studenog 2012. koja se odnose na izvozno-kreditna osiguranja.

Također, Agenciji su 2. travnja 2013. dostavljena dodatna očitovanja i dokumentacija HBOR-a.

2. PROPISI PRIMIJENJENI TIJEKOM POSTUPKA PRED AGENCIJOM

Agencija je prilikom vođenja postupka, primijenila odredbe Zakona o državnim potporama (»Narodne novine« broj 140/05 i 49/11; dalje: ZDP) i temeljem članka 7. primijenjen je Zakon o općem upravnom postupku (»Narodne novine« broj: 47/09).

Agencija je primijenila, osim važećih hrvatskih propisa o državnim potporama, sukladno članku 6. stavku 4. ZDP-a i kriterije iz pravne stečevine Europske unije. Naime, tim člankom propisana je mogućnost Agencije da pri obavljanju poslova iz svoje nadležnosti primjenjuje, na odgovarajući način kriterije koji proizlaze iz pravilne primjene pravila o državnim potporama koja proizlaze iz članka 70. Sporazuma o stabilizaciji i pridruživanju između Republike Hrvatske i njihovih država članica (»Narodne novine – Međunarodni ugovori« 14/01 i 14/02; dalje: SSP). U odnosu na državne potpore iz članka 70. SSP-a u bitnome proizlazi da je svaka državna potpora koja narušava ili prijeti narušavanjem tržišnog natjecanja davanjem prednosti nekim poduzetnicima ili nekim proizvodima nespojiva s ispravnom primjenom SSP-a u mjeri u kojoj može utjecati na trgovinu između Zajednice i Hrvatske i svako postupanje suprotno navedenom ocjenjivat će se na temelju kriterija koji proizlaze iz primjene pravila o tržišnom natjecanju u Zajednici, posebice članka 87. Ugovora o osnivanju Europske zajednice i instrumenata za tumačenje koje su usvojile institucije Zajednice, a koji je stupanjem na snagu Ugovora iz Lisabona o izmjenama i dopunama Ugovora o europskoj uniji i Ugovora o uspostavi Europske zajednice postao članak 107.

Polazeći od spomenutih odredbi SSP-a cjelokupna pravna stečevina EU (acquis communautaire) koju čini primarno i sekundarno zakonodavstvo EU važan je interpretativni instrument za primjenu hrvatskih propisa u slučaju pravnih praznina ili dvojbi u tumačenju tih propisa.

Agencija je primijenila Priopćenje Komisije i iz razloga što se provedba Zahtjeva za izdavanjem nove klauzule izuzeća za poslove izvoznog kreditnog osiguranja i reosiguranja za rizike koji se privremeno smatraju neutrživima odnosi i na razdoblje nakon 1. srpnja 2013.

Primjena kriterija iz pravne stečevine Europske unije kao pomoćnog sredstva za tumačenje hrvatskih propisa o državnim potporama, a osobito u slučaju postojanja pravnih praznina ili dvojbi pri tumačenju tih propisa potvrđena je odlukom Ustavnog suda Republike Hrvatske broj U-III-1410/2007 (»Narodne novine« broj 25/08)

Agencija je, također, izvršila uvid u Zakon o HBOR-u (»Narodne novine« broj 38/06 i 25/13) i Zakon o osiguranju (»Narodne novine« broj 151/05, 87/08 i 82/09).

3. UTVRĐIVANJE ČINJENICA

HBOR svoj program odnosno Zahtjev za primjenu klauzule izuzeća na kratkoročne tržišne rizike za poslove izvozno-kreditnog osiguranja koji se privremeno smatraju neutrživim (dalje: Zahtjev) odnosno koji su na privatnom tržištu osiguranja nedostupni, temelji na činjenici da HBOR u ime i za račun Republike Hrvatske provodi poslove osiguranja izvoza od političkih i komercijalnih netržišnih (neutrživih) rizika temeljem odredbi Zakona o HBOR-u i Uredbi o osiguranju izvoza (»Narodne novine« broj 61/07, 92/08 i 79/10), dok su uvjeti za primjenu izuzeća navedeni u Priopćenju Komisije.

HBOR je Zahtjev dostavio sukladno odjeljku 4.2. Priopćenja Komisije od 19. prosinca 2012., koje se primjenjuje od 1. siječnja 2013. do 31. prosinca 2018. i sukladno odredbama članka 16. ZDP-a koji propisuje da ako Agencija utvrdi da određeni odobreni program državne potpore više nije sukladan međunarodno preuzetim obvezama Republike Hrvatske koja proizlaze iz SSP-a, Agencija predlaže nadležnom davatelju državne potpore izmjene i dopune, odnosno ukidanje programa.

Agencija je svojim rješenjem od 27. prosinca 2012., klasa: UP/I 430-01/12-02/015, 580-09-1/17-12-02, odobrila HBOR-u primjenu klauzule izuzeća na poslove izvozno-kreditnog osiguranja i reosiguranja za rizike koji se privremeno smatraju neutrživima, sadržana u zahtjevu HBOR-a od 23. studenog 2012., broj: AK/BB-110-278/2012, do 30. lipnja 2013.

Budući da se pravila sadržana u Priopćenju Komisije primjenjuju od 1. siječnja 2013., te da se prijašnji zahtjev HBOR-a za obnovom klauzule izuzeća na poslove izvozno-kreditnog osiguranja, a kojeg je Agencija odobrila rješenjem od 27. prosinca 2012., temeljio na pravilima iz Odluke o objavljivanju pravila o državnoj potpori za osiguranje kratkoročnih izvoznih kredita (»Narodne novine«, broj: 39/08 i 130/12) koja se primjenjivala do 31. prosinca 2012., Agencija je dopisom od 27. prosinca 2012., UP/I 430-01/12-02/015, urbroj: 580-09-1/17-12-03, predložila HBOR-u da izradi novi zahtjev sukladno pravilima iz Priopćenja Komisije iz 2012. te da takav zahtjev podnese Agenciji na ocjenu u razumnom roku, odnosno najkasnije do 30. lipnja 2012. do kada je primjena klauzule izuzeća na poslove izvozno-kreditnog osiguranja i reosiguranja koji se privremeno smatraju neutrživima, odobrena, te je HBOR 31. siječnja 2013. podnio navedeni zahtjev Agenciji.

4. TRŽIŠTE KRATKOROČNIH IZVOZNO-KREDITNIH OSIGURANJA U REPUBLICI HRVATSKOJ

Iz dostavljene dokumentacije HBOR-a proizlazi da tržište kratkoročnog izvozno-kreditnog osiguranja u Republici Hrvatskoj nije razvijeno, odnosno da je vrlo ograničeno od strane privatnih osiguratelja.

Iz izvješća HANFE o tržištu izvozno-kreditnog osiguranja u Republici Hrvatskoj proizlazi da osiguranje izvoznih potraživanja prema podacima za prvih šest mjeseci 2012. po broju izdanih polica sudjeluje sa svega 0,001% u strukturi ukupno sklopljenih polica osiguranja Republike Hrvatske i sa 0,07% po udjelu zaračunate bruto premije u ukupno zaračunatoj bruto premiji osiguranja.

U prilog tvrdnji da u Republici Hrvatskoj nije razvijeno tržište osiguranja i reosiguranja kratkoročnih izvoznih potraživanja za neutržive rizike, uključujući i one utržive koji se privremeno smatraju neutrživim, HBOR je, osim izvješća HANFE, dostavio očitovanja HKO d.d., broj: 17/2013 od 14. siječnja 2013. i od 16. studenog 2012., očitovanja Allianz Zagreb d.d. od 23. studenog 2012. i Croatia osiguranja d.d. od 19. studenog 2012.

HKO d.d., u pravilu, osigurava kratkoročna izvozna potraživanja s rokovima plaćanja do 180 dana, a samo iznimno s rokovima plaćanja do najviše 360 dana, zatim izvozna potraživanja po principu cjelokupnog izvoznog prometa na otvoreno ili po principu osiguranja ključnih kupaca, dok je osiguranje rizika pojedinačnih izvoznih transakcija i pojedinačnih inozemnih kupaca moguće samo u iznimnim situacijama. HKO d.d., u pravilu, nije u mogućnosti osigurati kod privatnog reosiguratelja kratkoročne izvozne kreditne rizike za sljedeće slučajeve: ako ročnost prelazi 180 dana, iznimno 360 dana; ako se zahtjev za osiguranje odnosi na pojedinačne transakcije prema pojedinačnim kupcima; kratkoročne izvozne kreditne rizike za pojedina izvozna tržišta (zemlje) za koje nije moguće dobiti pokriće na privatnom tržištu reosiguranja; kratkoročne izvozne kreditne rizike za pojedina izvozna tržišta i/ili inozemne kupce za koje nije moguće dobiti pokriće na privatnom tržištu reosiguranja jer su kapaciteti privatnih reosiguratelja već iskorišteni.

\*\*\* trenutno kod HBOR-a, u nedostatku kapaciteta privatnih reosiguratelja, reosigurava rizike za sljedeće države članice Europske unije: \*\*\*, \*\*\*, \*\*\*, \*\*\*, \*\*\* i \*\*\*.

Iz očitovanja Croatia osiguranja d.d. i Allianz Zagreb d.d. proizlazi da poslovi osiguranja HBOR-a za koje je zatražena primjena klauzule izuzeća nemaju značajniju ulogu u njihovom portfelju.

5. OCJENA ISPUNJENJA UVJETA IZ PRIOPĆENJA KOMISIJE ZA UTRŽIVE RIZIKE KOJI SE SMATRAJU PRIVREMENO NEUTRŽIVIM

Priopćenje Komisije od 19. prosinca 2012. definira uvjete i principe u segmentu kratkoročnog izvozno-kreditnog osiguranja sa ciljem osiguranja transparentnosti politike Europske komisije kao i jednakog tretmana svih država članica u ovom području.

Priopćenje Komisije definira i one slučajeve kada se određeni rizici koji su obuhvaćeni definicijom utrživih rizika smatraju privremeno neutrživim, opisanim u točki 18. (b)-(d), kada je pokriće takvih rizika na privatnom tržištu osiguranja ili reosiguranja privremeno nedostupno ili je dostupno u ograničenoj mjeri. U takvim slučajevima dozvoljava se državnim izvozno-kreditnim osigurateljima preuzimanje osiguranja tih rizika uz ispunjenje sljedećih uvjeta:

– ako su rizici kojima su izloženi mali i srednji poduzetnici, čiji ukupan godišnji izvoz ne premašuje 2 milijuna eura, privremeno neutrživi za izvoznike,

– ako je pokriće za pojedinačni rizik s trajanjem razdoblja rizika od najmanje 181 dan i manje od dvije godine, privremeno neutrživo za izvoznike,

– ako su zbog nedostatka izvozno-kreditnog osiguranja određeni rizici privremeno neutrživi za izvoznike.

HBOR, kao državni osiguratelj podnio je Zahtjev za izdavanjem klauzule izuzeća za poslove izvozno-kreditnog osiguranja za rizike koji se privremeno smatraju neutrživim iz točke 18. (b), (c) i (d), a Zahtjev se odnosi na sve države članice obuhvaćene rizicima koji se smatraju utrživim. Također, u Republici Hrvatskoj, zahtjevom su obuhvaćeni svi poduzetnici bez obzira na sektor ili grupu proizvoda koji se mogu prijaviti za izvozno-kreditno osiguranje.

5.1. U Zahtjevu HBOR ne navodi posebno koji je godišnji iznos planiran za provedbu ovog programa, ali iz podataka HANFA-e proizlazi da je u razdoblju I.-VI. 2012. ukupno zaračunato premija za osiguranje izvoznih potraživanja 3,2 milijuna kuna.

5.2. Duljina trajanja primjene klauzule izuzeća za poslove izvozno-kreditnog osiguranja predviđena je najdulje do 31. prosinca 2018.

5.3. U svom Zahtjevu HBOR se poziva na točku 4.3. Priopćenja Komisije u kojoj su navedeni uvjeti za izvozno-kreditno osiguranje za rizike koji se smatraju privremeno neutrživim i odnose se na sljedeće:

a) Točka 20. Priopćenja Komisije propisuje da se jedino ekonomski opravdani rizici smiju osiguravati uz najveće pokriće od 95% za komercijalne i političke rizike te uz razdoblje čekanja od najmanje 90 dana.

HBOR je u svom očitovanju naveo da u pravilu osigurava kratkoročne političke i komercijalne rizike (neutržive i privremeno neutržive) do iznosa pokrića od 85% i uz razdoblje čekanja u trajanju od 5 mjeseci, odnosno 150 dana, te time HBOR udovoljava uvjetu iz točke 20.

b) Točka 21. Priopćenja Komisije propisuje da je obveza državnog osiguratelja da primjenjuje pouzdane principe osiguranja u postupku procjene rizika za koje se traži izvozno-kreditno osiguranje. Ako poslovni odnosi između izvoznika i kupca već postoje, izvoznici moraju s kupcem imati pozitivno trgovanje i/ili veliku vjerojatnost plaćanja. Kupci moraju imati čistu evidenciju, koja se tiče odštetnih zahtjeva, vjerojatnost neplaćanja (kupca) mora biti prihvatljiva, jednako kao i njihova unutarnja i/ili vanjska ocjena boniteta.

HBOR navodi da u postupku procjene rizika za koje se traži izvozno-kreditno osiguranje, između ostalog, koristi bonitetna izvješća renomiranih bonitetnih agencija kao što su primjerice Credit reform i D&B te procjenjuje rizik osiguranja temeljem propisanih postupaka. Navedeno, podrazumijeva analizu i procjenu boniteta inozemnog kupca, financijskih izvještaja inozemnog kupca, ponašanja kupca u plaćanju obveza prema vjerovnicima, industrijskog sektora u kojem kupac posluje, zemlje izvoza, dosadašnje suradnje između izvoznika i kupca i dosadašnje suradnje između izvoznika i HBOR-a kao državnog osiguratelja. Primjenom navedenih analiza pri ocjeni rizika, HBOR zadovaljava uvjet iz točke 21. Priopćenja Komisije.

c) Točka 22. Priopćenja Komisije propisuje da prosječne premije koje naplaćuju državni osiguratelji moraju biti više od prosječnih premija koje zaračunavaju privatni osiguratelji za rizike iste kvalitete kako bi se na minimum sveo rizik istiskivanja privatnih osiguratelja.

HBOR u svom očitovanju navodi da prosječna premijska stopa privatnog osiguratelja \*\*\* koju naplaćuje za privremeno neutržive rizike iznosi \*\*\*%, dok HBOR-ova prosječna premijska stopa temeljem zaključenih ugovora o osiguranju za privremeno neutržive rizike iznosi 0,65%.

Agencija je trebala utvrditi je li se \*\*\* smatra privatnim osigurateljem, jer je uvidom u sudski registar, utvrđeno da je HBOR jedini dioničar \*\*\*. HBOR je u dodatnom obrazloženju naveo zbog čega se \*\*\* smatra privatnim osigurateljem.

Naime, Priopćenje Komisije, u odjeljku 2.2. točki 9. propisuje da je privatni osiguratelj određen kao kompanija ili organizacija, koja nije državni osiguratelj, a koja pruža usluge izvozno-kreditnog osiguranja. Nadalje, državnim osigurateljem smatra se kompanija ili druga organizacija koja pruža izvozno-kreditno osiguranje uz potporu, ili za račun, države članice, ili sama država članica koja pruža izvozno-kreditno osiguranje.

Zakonom o HBOR-u, u članku 10. stavku 2. točki 6., HBOR-u je dodijeljena ovlast za obavljanje poslova osiguranja izvoza u ime i za račun Republike Hrvatske, dok \*\*\* sklapa ugovore o osiguranju u svoje ime i za svoj račun, te posluje isključivo po tržišnim principima i bez državne potpore u bilo kojem obliku pa se u tom smislu svrstava u privatnog osiguratelja. Također \*\*\* obavlja poslove osiguranja, u koje ulaze i poslovi izvozno-kreditnog osiguranja temeljem odredbi Zakona o osiguranju, od primjene kojeg je HBOR kao državni osiguratelj oslobođen, sukladno članku 23. stavku 2. Zakona o HBOR-u.

S obzirom na navedeno, \*\*\* se može smatrati privatnim osigurateljem te je time ispunjen uvjet iz točke 22. Priopćenja Komisije.

d) U točki 23. Priopćenja Komisije navodi se da se premije za osiguranje privremeno neutrživih rizika od strane državnih osiguratelja smatraju prikladnim ako se primjenjuju najniže premijske stope za pojedine kategorije rizika kupaca (safe harbour premium) nevedene u Tablici 1.

Tablica 1. NAJNIŽE PREMIJSKE STOPE

|  |  |
| --- | --- |
| Kategorija rizika kupca | Godišnja premijska stopa (% osiguranog prometa) |
| Odličan | 0,2 – 0,4 |
| Dobar | 0,41 – 0,9 |
| Zadovoljavajući | 0,91 – 2,3 |
| Slab | 2,31 – 4,5 |

Izvor: Priopćenje Komisije

Obrada: Agencija

HBOR je naveo da u provedbi poslova izvozno-kreditnog osiguranja posebno vodi računa o klasifikaciji zemlje svakog dužnika te utvrđuje politiku osiguranja rizika pojedinih zemalja koja se temelji na ocjeni rizičnosti određene države sukladno makroekonomskim pokazateljima te važnosti vanjskotrgovinske razmjene Republike Hrvatske s navedenom državom te bilateralnim odnosima Republike Hrvatske i navedene države.

Stoga je HBOR za izračun minimalnih premijskih stopa za kratkoročno osiguranje, države klasificirao u četiri kategorije rizika ovisno o stupnju komercijalnog i političkog rizika, pri čemu kategorija A predstavlja najmanji stupanj rizika, a kategorija D najviši.

HBOR je u premijskom sustavu utvrdio osnovne premijske stope ovisno o kategoriji rizika pojedinih država i kategoriji rizika kupaca.

Za izračun konačne minimalne premijske stope, osnovna premijska stopa se uvećava nastavno na ugovorene rokove plaćanja, granu industrije inozemnog kupca i suradnju izvoznika i kupca te su konačne minimalne premijske stope prikazane u Tablici 2.

Tablica 2. KONAČNE MINIMALNE PREMIJSKE STOPE OVISNO O RIZIKU KUPCA I RIZIKU ZEMLJE

|  |  |  |  |  |  |
| --- | --- | --- | --- | --- | --- |
| Kategorija rizika kupca | Kategorija rizika zemlje | A | B | C | D |
| Odličan | | 0,62 | 0,82 | 1,09 | 1,36 |
| Dobar | | 0,76 | 1,02 | 1,35 | 1,69 |
| Zadovoljavajući | | 0,91 | 1,21 | 1,61 | 2,02 |
| Slab | | - | - | - | - |

Izvor: HBOR

Obrada: Agencija

HBOR razvrstava kategorije rizika, vezano za izračun minimalnih premijskih stopa, u 3 kategorije rizika kupaca: odličan dobar i zadovoljavajući. HBOR nije utvrdio minimalne premijske stope za kategoriju slab budući da ta kategorija kupca nije prihvatljiva za odobravanje izvozno-kreditnog osiguranja.

Iz Tablice 2. proizlazi da se minimalne premijske stope za osiguranje privremeno neutrživih rizika kreću za kategoriju rizika kupca »Odličan«, u rasponu od 0,62 do 1,36, za kategoriju rizika kupca »Dobar«, u rasponu od 0,76 do 1,69, a za kategoriju rizika kupca »Zadovoljavajući« od 0,91 do 2,02, čime su minimalne premijske stope HBOR-a jednake ili više od minimalno utvrđenih iz Priopćenja Komisije, te je time zadovoljen uvjet iz točke 23. Priopćenja Komisije.

e) U točki 24. Priopćenja Komisije navedeno je da se cijena reosiguranja privremeno neutrživih rizika od strane državnih osiguratelja smatra prikladnom ako je premija reosiguranja za 30% veća od premije (originalnog pokrića) privatnih osiguratelja.

Ugovorom \*\*\* br. \*\*\* sklopljenim 22. veljače 2013. između Hrvatske banke za obnovu i razvitak, koja je ugovor sklopila u ime i za račun Republike Hrvatske, i \*\*\*, regulirano je da je Osiguratelj (\*\*\*) obvezan Reosiguratelju (HBOR) za sve privremeno neutržive rizike koji su reosigurani Ugovorom o kvotnom reosiguranju, platiti alikvotni postotak od obračunate premije osiguranja sukladno utvrđenoj razini pokrića Reosiguratelja, uvećan za 30%. Ugovorena cijena primjenjuje se na sve privremeno neutržive rizike uzete u reosiguranje od 1. siječnja 2013., te je time ispunjen uvjet iz točke 24. Priopćenja Komisije.

f) U točki 25. Priopćenja Komisije propisano je da državni osiguratelji dodatno uz premiju osiguranja moraju zaračunavati i administrativnu naknadu.

Sukladno tome, HBOR navodi da temeljem postojećih programa osiguranja naplaćuje naknadu za obradu zahtjeva za osiguranje sukladno važećoj odluci o naknadama za usluge koje HBOR obavlja, a izvoznik kao podnositelj zahtjeva za osiguranje dodatno plaća i trošak pribavljanja bonitetnog izvještaja, te je time ispunjen uvjet iz točke 25. Priopćenja Komisije.

g) U točkama 27. i 28. Priopćenja Komisije propisana je obveza državnih osiguratelja na pridržavanje načela transparentnosti i izvješćivanja o programu osiguranja rizika koji se privremeno smatraju neutrživim.

HBOR se u svom Zahtjevu od 30. siječnja 2013. obvezao dostavljati izvještaje Europskoj komisiji o poslovima osiguranja rizika koji se privremeno smatraju neutrživim i to do najkasnije 31. srpnja tekuće godine za proteklu godinu. Naime, nakon 1. srpnja 2013. poslovi u vezi odobravanja, nadzora i povrata državnih potpora neće više biti u nadležnosti Agencije, već prelaze u nadležnost Europske komisije, a prvo takvo izvješće HBOR je u obvezi dostaviti Europskoj komisiji 31. srpnja 2014. za 2013.

6. ODLUKA VIJEĆA ZA ZAŠTITU TRŽIŠNOG NATJECANJA

Razmatrajući zahtjev HBOR-a i dostavljenu dokumentaciju na svojoj 138. sjednici održanoj 9. svibnja 2013., Vijeće za zaštitu tržišnog natjecanja (dalje: Vijeće) ocijenilo je da u ovom trenutku tržište za poslove izvozno-kreditnog osiguranja, odnosno osiguranja izvoznih poslova od političkih i komercijalnih rizika nije razvijeno, pa se zbog nemogućnosti izvoznika da osiguraju svoja izvozna potraživanja kod privatnih osiguravatelja, takvi rizici privremeno smatraju neutrživim te je na njih moguće primijeniti klauzulu izuzeća za razdoblje od 9. svibnja 2013. do najkasnije 31. prosinca 2018.

Odluka Vijeća temelji se na članku 13. stavku 4. ZDP-a.

Uzimajući u obzir kriterije iz Priopćenja Komisije, iz točke 18. proizlazi da se utrživi rizici (politički i komercijalni) sve dok ne postoji tržište izvozno-kreditnih osiguranja od tržišnih rizika i dok ne postoje privatni osiguratelji koji bi pružali usluge za rečeni oblik osiguranja, privremeno smatraju neutrživima, te je na njih moguće primijeniti klauzulu izuzeća. Primjena klauzule izuzeća, prema odluci Vijeća ističe najkasnije 31. prosinca 2018. što zavisi od razvoja tržišta privatnih osiguratelja za osiguranje kratkoročnih izvozno-

-kreditnih osiguranja.

Stoga je temeljem odluke Vijeća odlučeno kao u točkama I. i II. izreke ovog rješenja.

Nadalje, pošto u Zahtjevu nije navedeno da je HBOR na svojim web stranicama u obvezi objaviti sve uvjete koji se odnose na provedbu ovog Zahtjeva u odnosu na rizike koji se smatraju neutrživim, kako to propisuje točka 26. Priopćenja Komisije, Vijeće je navedenu točku uzelo u obzir i odlučilo da od 1. srpnja 2013. HBOR treba ispuniti navedeni uvjet.

Stoga je odlučeno kao u točki III. izreke rješenja.

Rješenje Agencije iz članka 13. stavka 3. ZDP-a, objavljuje se u »Narodnim novinama« sukladno članku 18. ZDP-a.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave rješenja.

Napomena:

Budući da podaci označeni \*\*\* predstavljaju službenu tajnu u smislu članka 19. ZDP-a, isti su izuzeti od objavljivanja te su izostavljeni iz teksta.

Klasa: UP/I 430-01/2013-02/004

Urbroj: 580-09-2/80-2012-004

Zagreb, 9. svibnja 2013.

Predsjednica Vijeća

za zaštitu tržišnog natjecanja

mr. sc. Olgica Spevec, v. r.

103 09.08.2013 Rješenje Agencije za zaštitu tržišnog natjecanja klasa: UP/I 430-01/2013-02/004, urbroj: 580-09-2/80-2012-004 od 9. svibnja 2013.

Rješenje, NN 103/2013-2336